SITHAI พุ่งแรง 12% เล็งปีนี้ “เทิร์นอะราวด์” ยอดขาย “บรรจุภัณฑ์พลาสติกสูง”
SITHAI พุ่งแรง 12% เล็งปีนี้ “เทิร์นอะราวด์” ความต้องการบรรจุภัณฑ์พลาสติกสูงขึ้น ช่วงโควิดระบาดหนัก ประกอบกับต้นทุนเม็ดพลาสติกปรับตัวลงช่วยหนุน
SITHAI พุ่งแรง 12% เล็งปีนี้ “เทิร์นอะราวด์” ความต้องการ “บรรจุภัณฑ์พลาสติกสูง” ช่วงโควิดระบาดหนัก
14 ก.ค. 2564

ผู้สื่อข่าวรายงานว่า ราคาหุ้นบริษัท ศรีไทยซุปเปอร์แวร์ จำกัด (มหาชน) หรือ SITHAI ณ เวลา 11.37 น. อยู่ที่ระดับ 1.63 บาท เพิ่มขึ้น 0.17 บาท หรือ 11.64% โดยทำจุดสูงสุด 1.68 บาท และทำจุดต่ำสุด 1.50 บาท ด้วยมูลค่าการซื้อขาย 603.35 ล้านบาท

โดย SITHAI ราคาหุ้นปรับตัวขึ้นแรง และวอลุ่มเทรดที่เข้ามาอย่างหนาแน่น คาดเป็นการเข้ามาเก็งกำไรของนักลงทุน ด้วยความคาดหวังว่าผลการดำเนินงานในปีนี้จะเทิร์นอะราวด์ หลังจากในช่วงไตรมาส 1/2564 สามารถทำกำไรสุทธิ 62.74 ล้านบาท ขณะที่ปี 2563 ขาดทุนสุทธิ 91.83 ล้านบาท และปี 2562 ขาดทุนสุทธิ 214.99 ล้านบาท
ขณะเดียวกันคาดว่ายอดจำหน่ายผลิตภัณฑ์พลาสติกเพื่องานอุตสาหกรรมและผลิตภัณฑ์เครื่องใช้ในครัวเรือนที่ทำจากเมลามีนเพิ่มมากขึ้นในช่วงโควิด-19 ระบาด เพราะประชาชนมีความระมัดระวังเรื่องการกินมากขึ้น ส่งผลให้การเก็บอาหารไว้ในช่วงที่ไม่สามารถออกจากบ้านไปได้ ส่งผลให้บรรจุภัณฑ์พลาสติกมีความต้องการสูงขึ้น
นอกจากนี้ ต้นทุนในเรื่องเม็ดพลาสติกก็ได้ปรับตัวลงมาแล้ว จากก่อนหน้านี้ที่ต้นทุนเม็ดพลาสติกอยู่ในระดับที่สูง ซึ่งช่วยให้เกิดการลดต้นทุนของบริษัทต่ำลงอีก